Vas(III)ionok vizes oldatának reakciói
A vas(III)-kloridnak sok érdekes tulajdonsága van, többek közt véralvasztó hatású, de most sorozatunkban csak az ionreakcióit vizsgáljuk. Híg vizes oldatban ez az ion is komplexet alkot, sárgásbarna színű [Fe(H2O)6]3+ hexaakvavas(III)-iont.
Vas(III)-klorid-oldat nátrium-szulfid-oldattal

Nátrium-szulfid-oldatot (Na2S) öntünk a vas(III)-klorid-oldathoz (FeCl3), akkor fekete csapadék keletkezik. A csapadék vas(II)-szulfid és kén keveréke.



Vas(III)-klorid-oldat nátrium-karbonát-oldattal

Nátrium-karbonát-oldatot (Na2CO3) öntünk a vas(III)-klorid-oldathoz, akkor vörösesbarna színű vas(III)-hidroxid csapadék válik le.



Vas(III)-klorid-oldat nátrium-hidroxid-oldattal

Pipettával nátrium-hidroxid-oldatot (NaOH) öntünk a vas(III)-klorid-oldathoz, akkor ismét vörösesbarna színű vas(III)-hidroxid csapadék válik le.



Vas(III)-klorid-oldat ammónium-hidroxid-oldattal

Ammónium-hidroxid-oldatot (NH4OH) öntünk a vas(III)-klorid-oldathoz, akkor az előző reakciókhoz hasonlóan vas(III)-hidroxid csapadék válik le.


Vas(III)-klorid-oldat sárgavérlúgsó-oldattal

Sárga vérlúgsó-oldatot (K4[Fe(CN)6]) csepegtetünk a vas(III)-klorid-oldathoz, akkor rendkívül intenzív kék színű csapadék válik le, az úgynevezett berlini kék.



Vas(III)-klorid-oldat ammónium-rodanid-oldattal

Híg ammónium-rodanid-oldatot (NH4SCN) öntünk a vas(III)-klorid-oldathoz, akkor az oldat színe sötétvörösre változik. A reakció rendkívül érzékeny a vas(III)-ionok kimutatására.




